૩૪ વર્ષના અનુભવી ગોલ્ડ મેડલિસ્ટ આયુર્વે‍દ નિષ્ણાત ડૉ. પ્રકાશ જોશી ત્વચાના કેટલાય રોગોને આયુર્વેદિક દવાઓ અને અમુક ઘરેલુ ઇલાજથી ઠીક કરી ચૂક્યા છે. તેમની પાસે એવા રોગથી નિરાશ થઈ ગયેલા ઘણાય કેસ આવ્યા હતા જેને તેમણે આશા આપીને સારા કર્યા છે. તેઓ પોતાના અનુભવથી ત્વચાને ઉનાળાના સખત તાપથી ટૅન થઈ ગયેલી ત્વચાના ઇલાજની વાત કરતાં કહે છે, ‘ઉનાળામાં ત્વચાની ઠંડક માટે ઠંડા પાણીથી સ્નાન કરવું હિતાવહ છે. નહાવાના પાણીમાં તમે ગુલાબનો રસ નાખી શકો છો. એ સિવાય મુલતાની માટી ત્વચા માટે ઠંડી હોય છે. શક્ય હોય તો મુલતાની માટીનો ઉપયોગ રાત્રે ન કરવો, એનાથી ત્વચાને વધારે ઠંડક લાગશે. સવારે અથવા બપોરે માટીમાં પાણી મિક્સ કરીને માસ્કની જેમ લગાવીને ધોઈ શકાય. એ સિવાય અલોવેરા (કુંવારપાઠું)નો રસ ત્વચા માટે બહુ જ ઉત્તમ છે.’